Books/kulonga/Chapter_7/kulonga_7_text.txt

Ntangu Yehowa Nzambi na nge ta kotisa nge na insi yina nge ke zola kukota mpi kubaka, yandi ta kula mpi na ntwala na nge makanda yina kele ti bantu mingi: bantu ya Heti, bantu ya Girgashi, bantu ya Amore, bantu ya Kanana, bantu ya Perizi, bantu ya Hivi, mpi bantu ya Yebusi, makanda nsambwadi ya kele ti bantu mingi mpi ya kele ngolo kuluta nge.
Yehowa Nzambi na nge ta pesa bo na maboko na nge, mpi nge ta bedisa bo. Nge fwete fwa bo kibeni. Nge fwete sala ve ata kuwakana mosi ti bo to kuwila bo mawa.
Nge fwete sala ve ata kuwakana mosi ya makwela ti bo. Kupesa ve bana na nge ya bankento na bana na bo ya babakala mpi kubaka ve bana na bo ya bankento sambu na bana na nge ya babakala.
Sambu, bo ta nata bana na nge ya babakala na kuyambula kulanda mono sambu na kusadila banzambi ya nkaka ebuna Yehowa ta wila beno makasi, mpi yandi ta manisa nge na mbala mosi.

Kansi beno fwete sala bo mutindu yai: Beno panza bamesa-kimenga na bo, beno buka makunzi na bo ya santu, beno zenga banti na bo ya santu, mpi beno yoka biteki na bo tiya.
Sambu beno kele bantu ya santu sambu na Yehowa Nzambi na beno, mpi Yehowa Nzambi na beno me solaka beno na kukuma bantu na yandi, kima na yandi ya mfunu mingi, na kati ya bantu yonso yina kele na ntoto.

Kana Yehowa monisilaka beno zola mpi solaka beno, yo vandaka ve sambu beno vandaka mingi kuluta bantu yonso, mpamba ve beno vandaka fioti kuluta bantu yonso.
Kansi, yo vandaka sambu na zola yina Yehowa vandaka na yo sambu na beno mpi sambu yandi zitisaka ndefi yina yandi diaka na ba-nkaka na beno. Yo yina Yehowa basisaka beno ti diboko ya ngolo, sambu na kusumba nge diaka na nzo ya kimpika, na ngolo ya Farao ntotila ya Ezipte.
Nge ke zaba mbote nde Yehowa Nzambi na nge kele Nzambi ya kieleka, Nzambi ya kwikama, yina ke zitisaka kuwakana na yandi mpi ke monisaka zola ya kwikama na mafunda ya bambandu ya bantu yina ke zolaka yandi mpi ke zitisaka bansiku na yandi.
Kansi bantu yina ke mengaka yandi, yandi ta futa bo lufwa na mbala mosi. Yandi ta pesa ndola kukonda kusukinina na bantu yina ke mengaka yandi yandi ta futa bo na mbala mosi.
Yo yina, sala yonso na kuzitisa bantuma, bansiku mpi bankanu yina mono ke pesa nge bubu yai.

Kana beno landa kuwidikila bankanu yai, beno zitisa yo mpi kulungisa yo, Yehowa Nzambi na nge ta zitisa kuwakana mpi zola ya kwikama yina yandi zengaka kieleka na ba-nkaka na nge.
Yandi ta zola nge, ta sakumuna nge mpi ta kumisa nge mingi. Ya kieleka, yandi ta pesa nge bana mingi mpi bima yina ntoto na nge ke basisa, mbuma na nge, vinu na nge ya mpa, mafuta na nge, bana-bangombe ya kimvuka na nge ya bangombe mpi bana-mameme ya kimvuka na nge ya mameme, na insi yina yandi zengaka kieleka na ba-nkaka na nge na kupesa nge.
Beno ta kuma bantu yina bo me sakumunaka mingi kuluta bantu yonso ata bakala mosi ve to nkento mosi ve na kati na beno ta konda bana, bitwisi na beno mpi ta konda ve bana.
Yehowa ta katula maladi yonso na kati na beno, mpi yandi ta natila beno ve ata maladi mosi ya mbi yina beno monaka na Ezipte. Kansi, yandi ta natila yo bantu yonso yina ke mengaka nge.
Nge fwete fwa bantu yonso yina Yehowa Nzambi na nge ke pesa na maboko na nge. Nge fwete wila bo ve mawa, mpi nge fwete sadila ve banzambi na bo, sambu yo ta vanda mutambu sambu na nge.

Kana nge tuba na ntima na nge nde, ‘Makanda yai kele mingi kuluta beto. Nki mutindu mono lenda kula bo?’
nge fwete wa bo boma ve. Nge fwete yibuka mambu yina Yehowa Nzambi na nge salaka Farao mpi Ezipte ya mvimba,
balusambisu ya nene yina meso na nge monaka mpi bidimbu, bimangu, ti diboko ya ngolo mpi ya kutandula, yina Yehowa Nzambi na nge sadilaka sambu na kubasisa nge. Yai kele mambu yina Yehowa Nzambi na nge ta sala bantu yonso yina nge ke wa boma.
Yehowa Nzambi na nge ta tindila bo mawi ya ke lembisa nitu tii kuna bantu yina bikalaka mpi yina vandaka kubumbana na ntwala na nge ta fwa.
Kutekita ve na boma sambu na bo, mpamba ve Yehowa Nzambi na nge kele ti nge, yandi kele Nzambi mosi ya nene mpi ya ke pesaka boma.

Yehowa Nzambi na nge ta kula kibeni makanda yai na ntwala na nge malembe-malembe. Nge ta vanda ve ti nswa ya kufwa bo nswalu, mpidina bambisi ya mfinda ta kuma ve mingi mpi kusala nge mbi.
Yehowa Nzambi na nge ta pesa bo na maboko na nge mpi ta bedisa bo kibeni tii kuna bo ta mana.
Yandi ta pesa bantotila na bo na maboko na nge, mpi nge ta katula kimakulu bazina na bo na zulu ya ntoto. Ata muntu mosi ve ta telama na ntwala na nge, tii kuna nge ta manisa bo.
Beno fwete yoka biteki ya banzambi na bo na tiya. Kuyuma ve ntima sambu na arza mpi wolo yina kele na zulu na yo mpi kubaka yo ve sambu yo kuma ya nge, mpidina yo ta kanga nge ve na mutambu, sambu yo kele kima ya nzanzi na meso ya Yehowa Nzambi na nge.
Nge fwete nata ve kima mosi ya nzanzi na nzo na nge, kana ve bo ta fwa nge bonso yo. Nge fwete buya yo kibeni mpi kumenga yo kibeni, sambu yo kele kima yina bo fwete fwa.